Лъв (съзвездие)
Лъв е съзвездие, видимо от северното полукълбо. То е част от зодиака и има астрологически символ ♌. От запазени свидетелства се установява, че съзвездието е идентифицирано и именувано още в Месопотамия, през V хил. пр.н.е. Името се запазва и предава през различни езици и култури, напр. персийското Ser или Shir, сирийското Aryo, индийското Simha. В представите на древните гърци съзвездието символизира Немейския лъв, убит от Херакъл.

Зодиакалното съзвездие Лъв е разположено под Голямата мечка и се намира в област, бедна откъм светли звезди. Поради тази причина основната фигура на това съзвездие се откроява ясно върху нощния небосвод. Най-светлата му звезда Регул (α Leonis) и звездите му от втора величина β, γ и δ образуват трапец. При съчетаването на Регул с още няколко звезди се получава фигура, която наподобява приседнал лъв.

В съзвездието се намира радиант на метеорния поток Леониди, който е активен през ноември.

Съзвездия